Vikimedija Srbije proslavlja 12 godina rada i 10 godina od prvog članka u okviru Obrazovnog programa

*3. decembar -* Vikimedija Srbije navršava punih 12 godina od osnivanja ovog udruženja kao zvaničnog ogranka Zadužbine Vikimedija u našoj zemlji. Rođendan će biti proslavljen u ponedeljak, 4. decembra, u Univerzitetskoj biblioteci „Svetozar Marković”, od 18 sati. Ovogodišnja proslava biće u znaku još jednog jubileja - 10 godina od prvog seminarskog rada na Vikipediji na srpskom jeziku, sa kojim je započet i Obrazovni program Vikimedije Srbije.

Vikimedija Srbije osnovana je 2005, kada je počeo da se razvija i [Obrazovni program](https://rs.wikimedia.org/wiki/%D0%9E%D0%B1%D1%80%D0%B0%D0%B7%D0%BE%D0%B2%D0%BD%D0%B8_%D0%BF%D1%80%D0%BE%D0%B3%D1%80%D0%B0%D0%BC), koji podrazumeva saradnju sa obrazovnim institucijama kroz realizaciju pisanja seminarskih radova studenata na Vikipediji na srpskom jeziku. Ideja je nastala u srpskom ogranku, a brzo se proširila i na ostale zemlje, pa je tako i Zadužbina Vikimedija osnovala projekat [Wikipedia Education Program](https://wikimediafoundation.org/wiki/Wikipedia_Education_Program).

Danas na Vikipediji na srpskom jeziku ima preko 4000 seminarskih radova, a u projektu je učestvovalo više od 4000 studenata, učenika, nastavnika i profesora iz preko 35 obrazovnih institucija. Razvio se i projekat *Viki-gimnazijalac*, a nastavnici i učitelji koji su se zainteresovali za rad na Vikipediji radili su i sa [učenicima osnovnih škola](https://www.youtube.com/watch?v=7dc1V7cGUSQ).

O razvoju ovog programa, ali i o aktuelnim dešavanjima i aktivnostima u Vikimediji Srbije govoriće predsednik Vikimedije Srbije Filip Maljković, osnivač obrazovnog programa Đorđe Stakić i Nebojša Ratković, menadžer obrazovnog programa.

Iskustva u implementaciji Vikipedije u nastavi podeliće Zorana Matićević, nastavnica sociologije u Gimnaziji Patrijarh Pavle i 3. beogradskoj gimnaziji, koja je za implementaciju rada na Vikipediji dobila i [nagradu](http://blog.wikimedia.rs/?p=2953) Zavoda za unapređivanje obrazovanja i vaspitanja, kao i Anđelka Miladinović, profesorka srpskog jezika i književnosti u Matematičkoj gimnaziji, koja je sa svojim učenicima kreirala članak na Vikipediji, ali i animirani film o pesmi „[Početak bune protiv dahija](http://blog.wikimedia.rs/?p=2017)“.

Proslavu će zaokružiti i rezultati svih aktivnosti Vikimedije Srbije u 2017. godini, koje će predstaviti menadžerka projekata i zajednice Ivana Madžarević. Kontributorima obrazovnog programa biće dodeljene i zahvalnice.

Molimo Vas da medijski podržite ovaj događaj.